Mladší hráči sériu Monkey Island možno ani nepoznajú. Predsa len titul debutoval ešte v roku 1990, keď trojica v zložení Ron Gilbert, Dave Grossman a Tim Schafer priniesli na svet zábavnú pirátsku adventúru. Neskôr sme sa dočkali ešte ďalších štyroch dielov a napokon remaku prvých dvoch častí. Už aj odvtedy ale ubehlo nejakých 12 rokov.
Tradičných point'n'click adventúr je zároveň v dnešnej dobe ako šafranu. Preto ohlásenie nového dielu Monkey Island, za ktorým opäť stojí Ron Gilbert, prinieslo nadšenie fanúšikov. Na mieste boli ale aj obavy, keďže hra zmenila svoj vizuálny štýl a zároveň vieme, ako dopadli niektoré nové pokračovania v prípade iných hier. Našťastie, už teraz môžeme prezradiť, že tieto obavy sa nenaplnili.
Príhody piráta Guybrusha pokračujú:
Závan nostalgie: Už krátko po spustení Return to Monkey Island hráč pocíti závan nostalgie. Tvorcovia hry vedia, že aj ich fanúšikom pribudli nejaké tie roky a neboja sa to využiť. Hra sa totiž začína krátkym introm, kde spoznávame syna hlavné protagonistu a Guybrush mu následne vyrozpráva príbeh. Tým príbehom sú udalosti, ktoré v hre prežijeme.
Autori však zároveň chcú, aby bol titul otvorený aj novým hráčom a dnes už nie je každý ochotný dlhé minúty či hodiny tápať nad nejakou zložitou hádankou. Preto hra disponuje aj Casual režimom zameraným na príbeh, kde sú hlavolamy zjednodušené. Pre skalných fanúšikov však ostal zachovaný režim Normal, so všetkým čo k tomu patrí.
Zároveň v menu nájdeme kroniku, ktorá slúži na zrekapitulovanie predošlých dielov. Je vcelku stručná a nováčikom toho až tak veľa nepovie. Skôr osvieži pamäť tým, ktorí hrali predchádzajúce časti Monkey Island ešte pred rokmi.
Mocný pirát, Guybrush Threepwood: Protagonistom nového Monkey Islandu nie je nikto iný, než pirát s ostrým jazykom Guybrush Threepwood. Aj tentoraz sa vydáme pátrať po tajomstve mysteriózneho opičieho ostrova. Nie sme však jediní, kto tam má namierené.
Náš úhlavný nepriateľ LeChuck má rovnaké plány. Počas cesty navštívime viacero lokalít, nechýbajú ani známe miesta z predošlých hier. Rovnako tak stretneme aj staré známe postavy, ako predavač lodí Stan či tajomná Voodoo Lady.
Jedným z poznávacích znakov série Monkey Island sú humorom prepchané dialógy či situácie. Našťastie, v tomto nie je Return to Monkey Island výnimkou. Počas hrania nám mnohé momenty priniesli úsmev na tvár.
Hra si niekedy robí srandu zo samej seba, ale tiež vtipne naráža na niektoré momenty zo súčasného sveta. Napríklad keď dvojica pirátov nechce prijať liek na chorobu, ktorá tam vyčíňa, lebo nebudú predsa dôverovať nejakým vedcom. Dialógy s ostatnými postavami sú napísané brilantne a je radosť ich čítať. A keďže konverzácie sú jedným z pilierov hry, je ich tu vskutku dostatok.
Potráp mozog: Dialógy tvoria jednu časť hrateľnosti, tou druhou je bezpochyby riešenie hádaniek a hlavolamov, čo sa niekedy prelína. V praxi to znamená hľadanie predmetov a následne ich správne používanie. A miestami si to vyžaduje aj kombináciu konkrétnej dvojice predmetov v inventári.
Podstatná väčšina puzzlov má svoju logiku a po chvíľke rozmýšľania sa zvyčajne dostaví riešenie. Niektoré sú jednoduchšie, iné možno trochu zložitejšie, no tvorcovia ich vo výsledku veľmi dobre vyvážili. Dôležité je byť pozorný v rozhovoroch a všímať si okolité prostredie, ako aj predmety, ktoré by sa dali využiť.
Ak by sa ale stalo, že sa v niektorej pasáži zasekneš a potrebuješ poradiť, je tu výborný systém nápovede. V Guybrushovom inventári sa nachádza kniha s nápoveďami, ktorá dokáže pomôcť s akoukoľvek hádankou. Jej fungovanie je spracované veľmi dobre, keďže nepredostrie hráčovi hneď celú odpoveď, ale dávkuje ju po jednotlivých krokoch.
Snaží sa ho naviesť na správnu cestu bez toho, aby hneď prezradila riešenie. Ak jedna rada nestačí, je možnosť vypýtať si ďalšie. Guybrush si vo svojom zápisníku vedie aj "to-do list", takže jedným pohľadom sa vieme vždy zorientovať v tom, aká je naša nasledujúca úloha.
Chyby sa v novom Monkey Island hľadajú ťažko, ale ak by sme niečo mali vytknúť, tak je to časté behanie hore-dole po už navštívených lokalitách. Platí to najmä v neskorších fázach hry, keď máme možnosť presúvať sa medzi viacerými ostrovmi.
Napríklad na jednom ostrove zistíme, že pre ďalší postup potrebujeme získať určitú vec, ktorá sa nachádza úplne inde. Získame ju, vrátime sa, posunieme sa o krok ďalej a znovu je na ďalší puzzle potrebné získať niečo, za čím treba cestovať. Presuny sú síce rýchle, no pôsobí to trochu otravne.
Rozporuplného vizuálu sa netreba báť: Keď Return to Monkey Island ohlásili, niektorých fanúšikov zneistil nový vizuálny štýl, ktorý sa líšil od predchodcov. Nám však tento ručne kreslený, farebný, rozprávkový vizuál k hre sadol a nemáme mu veľmi čo vytknúť. Vďaka tejto štylizácii hra vyzerá veľmi pekne aj na starnúcom Nintende Switch, bez ohľadu na to, či hráš v handheld režime, alebo na veľkom televízore.
Keďže sa v hre veľa rozpráva, dôležitý je dabing a ten je jednoducho skvelý. Každej postave jej hlas výborne sedí a počúvanie utáraného Guybrusha sa ti nezunuje. Rovnako kvalitná je aj hudba, ktorá ťa okamžite prenesie do Karibiku. Prechodom na Nintendo Switch neutrpelo ani ovládanie a aj keď tu nemáme voľnosť myši, nič nás na ňom nerušilo.
Hodnotenie: Splnený sen fanúšikov, ktorý svojimi kvalitami a humorom očarí každého
Return to Monkey Island je po každej stránke bravúrnou adventúrou, na ktorú sme dlho čakali. Jej humor a zábavné hádanky si ťa podmania. Počúvanie Guybrusha neomrzí a prvky ako kniha s nápoveďami potešia. Nový Monkey Island je trefou do čierneho, ktorá poteší každého fanúšika žánru. A navyše, nostalgický element je taký silný, že sa teraz zrejme opätovne pustíme do predošlých dielov.
Hru okrem recenzovanej verzie pre Nintendo Switch zoženieš aj na počítače. Jej cena je 24,99 eura.
Prečítaj si recenzie na hry z poslednej doby:
- Blizzard nepochoval Overwatch. Hra žije ďalej, iba zmenila názov na Overwatch 2 (recenzia)
- Pomôž dedkovi a vráť život jeho zábavnému parku. Recenzia Lego Bricktales
- Prežijeme na dvore za domom? Recenzia zábavnej survival hry Grounded
- Nové historické fantasy z Česka. Aká je temná adventúra 1428: Shadows over Silesia? (recenzia)
- Tak trochu iný paintball. Recenzia bláznivého Splatoon 3
- Vyskúšali sme zrušenú kooperáciu pre Halo Infinite a dobre sme sa zabavili
- The Last of Us Part I je ultimátnym spracovaním výnimočnej hry (videorecenzia)
- Slovenské Way of the Hunter netriafa do čierneho, na trhu sa ale nestratí (videorecenzia)